Kleuterskoolmishandelingsaak na streekhof verwys‘n Skermgreep uit die video. Nellie Senwametsi (40), wat op kamera afgeneem is waar sy drie kleuters by die Ninnie’s Neurons-kleuterskool in Carletonville slaan en nou van kindermishandeling beskuldig word, se saak is Vrydag na die streekhof verwys. Die skokkende video van die mishandeling het in April opslae gemaak. Senwametsi is in hegtenis geneem, maar is intussen vrygelaat op borgtog. Ouers en grootouers van die kleuters en besorgde inwoners het Vrydag buite die Carletonville-landdroshof betoog. Hulle het “gekneusde” poppe, wat verteenwoordig wat die beskuldigde aan hul kinders gedoen het, by hulle gehad. Hulle het ook skropborsels by hulle gehad, soos die een wat in die video gesien kan word wat Senwametsi gebruik het om die kinders mee te slaan. Die betogers het swart T-hemde gedra waarop “#MiniMeToo” en “#NoExcuse” staan, gedra. Hul plakkate het gelui: “No excuse for child abuse” en “Speed up for justice”. Senwametsi se saak is reeds ŉ paar keer uitgestel. Die beskuldigde is by een van haar hofverskynings in Junie, ná die hofverrigtinge, aangerand. Regter Howard Raath het aangekondig dat Senwametsi se saak nou deur die streekhof hanteer sal word en persone in die hof het ŉ sug van verligting geslaak. Haar saak begin op 29 Augustus. “Uiteindelik. Ná ŉ baie lang uitstel. Ons is dankbaar dat die saak nou uiteindelik gaan begin,” het ŉ ouer, wat anoniem wou bly, gesê. “Ons het die hof nodig vir geregtigheid. Ons kinders het monsters geword ná dit wat met hulle gebeur het. Ons moet seker maak dat so iets nooit weer gebeur nie.” Ouers het Janine Edwards, eienaar van die kleuterskool, daarvan beskuldig dat sy die mishandeling versteek het. Sy het in ŉ afsonderlike hof verskyn waar haar saak tot 30 Augustus uitgestel is vir verdere ondersoek. Ngaa Murombedzi, van Vroue en Mans teen Kindermishandeling (WMACA), ŉ organisasie wat die betrokke families ondersteun, het gesê sy is verheug dat die beskuldigde na die streekhof verwys is. “Ons is dankbaar om te sien dat daar vordering is. Dit gee die organisasie en die ouers hoop dat daar uiteindelik vrugte is van die poging wat hulle aanwend dat almal aanspreeklik gehou moet word,” het Murombedzi bygevoeg. Senwametsi het intussen ŉ klag by die polisie aanhangig gemaak ná sy aangerand is. ŉ Vrou is intussen verkla. Sy sal op 23 Augustus in die hof verskyn. Volgens haar het Senwametsi die polisie gekontak en na haar huis toe gekom. “Ek was ŉ paar uur lank by die polisiestasie en die saak gaan nou hof toe.” Lees alle vorige berigte oor die Carletonville-kleuterskool op Maroela Media.